94-jarige in Frankfort verkragArgieffoto ŉ 28-jarige man is in Frankfort in die Vrystaat in hegtenis geneem in verband met die verkragting van ŉ 94-jarige plaaslike vrou. “Die man het na bewering Vrydag om 21:00 die vrou in haar huis in Namahadi oorval,” het kapt. Livhuhani Hani, polisiewoordvoerder, gesê. “Die slapende vrou is deur ŉ vreemde geluid gewek. Sy het aanvanklik gedink dit is net rotte en het haar lig aangesit om hulle af te skrik. Die vrou was geskok toe sy die man in haar kamer sien. Hy het haar beveel om haar oë toe te maak, waarna hy haar gegryp en ontklee het.” Die vrou het geskree, waarna die man haar geslaan en beveel het om stil te bly. Sy is toe glo verkrag. “Die vrou se bure het haar gille gehoor en tot haar redding gekom. Die man het van die toneel af weggehardloop.” Die Mafube-polisie het ŉ volskaalse soektog na die verdagte van stapel gestuur en hom later in ŉ kuierplek in Namahadi opgespoor. Hy het dieselfde kleredrag aangehad as wat die slagoffer in haar beskrywing van hom aan die polisie gegee het. Hy is in hegtenis geneem en sal na verwagting Maandag in die Frankfort-landdroshof verskyn op aanklag van verkragting en roof. Hy bly in aanhouding by die Mafube-polisiestasie.